ועדת המעקב העליונה של ערביי ישראל הכרישה על שביתה כללית בעקבות גל האלימות בחברה הערבית ו"אוזלת ידה של המשטרה". טיבי: "מערב פרוע ונשק משתולל"
הרשימה המשותפת לא תשתתף מחר בטקס השבעת הכנסת ה-22, כך החליטה ועדת המעקב של ערביי ישראל, במחאה על גל האלימות בחברה הערבית. יו"ר תע"ל, ח"כ אחמד טיבי, כתב בטוויטר כי "מחר 13 חברי הכנסת של הרשימה המשותפת לא ישתתפו בישיבת הכנסת הטקסית להשבעה כחלק מהשביתה הכללית עליה הכריזה ועדת המעקב כמחאה על גל הרציחות ביישובים הערביים ואוזלת יד המשטרה. מערב פרוע ונשק משתולל".
יו"ר הרשימה המשותפת, ח"כ איימן עודה, כתב בטוויטר, כי "עשרות האנשים שנרצחו מתחילת השנה הם לא רק קורבנות של הפשיעה האלימה, הם גם קורבנותיה של אדישות הממשלה ורשויות האכיפה. לא ייתכן שנמשיך לקבור את ילדינו בזמן ששאר חברי הכנסת יצטלמו בחגיגיות במליאה. אנחנו נצטרף לציבור שלנו במחאות ברחבי הארץ".
עשרות האנשים שנרצחו מתחילת השנה הם לא רק קורבנות של הפשיעה האלימה, הם גם קורבנותיה של אדישות הממשלה ורשויות האכיפה.
לא יתכן שנמשיך לקבור את ילדינו בזמן ששאר חברי הכנסת יצטלמו בחגיגיות במליאה. אנחנו נצטרף לציבור שלנו במחאות ברחבי הארץ.
ועדת המעקב התכנסה היום במג'ד אל כרום, בעקבות התקרית אמש בה נורו למוות שני גברים. באירוע נורו גבר כבן 36 וצעיר בן 23, הם פונו לבית החולים גליל מערבי בנהריה, שם נקבע מותם. בנוסף, באירוע נפצעו שלושה גברים נוספים - אחד מהם נפצע באורח קל, השני באורח קשה והשלישי במצב אנוש. הם פונו לבית החולים בנהריה ומהחקירה הראשונית עולה כי ככל הנראה התפתחה קטטה בין קבוצות עבריינים המוכרות למשטרה, ובמהלכה בוצע ירי.
במהלך סוף השבוע התרחשו כמה מקרי רצח תוך פחות מיממה. גבר ואישה מבסמת טבעון נורו למוות במהלך הלילה שבין שישי לשבת ואדם נוסף נפצע באורח קשה, במהלך קטטה המונית שפרצה במהלך חתונה חתונה שהתקיימה ביישוב. כוחות ההצלה שהגיעו למקום האירוע פינו אותם לבית החולים רמב"ם בחיפה, שם נקבע מאוחר יותר מותם של השניים. המשטרה פתחה בחקירה לבירור נסיבות האירוע ובסריקות אחר החשודים בביצוע הירי.
מוקדם יותר נורה למוות תושב כפר יאסיף בן 38 בכביש 70, סמוך ליישוב. מותו נקבע בדרכו למרכז הרפואי גליל. לפני כשבוע נורה למוות מוחמד אבו חוסין בן ה-24 בבאקה אל גרבייה באירוע שבו נפצע אדם נוסף, תושב המקום בן 25, באורח קשה. יומיים לפני כן נרצח בכפר קאסם ג'יהאד אבו ג'אבר בן ה-26, שנורה בפתח ביתו עת שיצא לעבודתו כמחלק לחם במאפייה מקומית. יום לאחר מכן נרצח בכפר ברא בסאל עאסי.